2010/0326 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με τη

θέση του Συμβουλίου σχετικά με την έγκριση ανακοίνωσης της Επιτροπής προς το Ευρωπαϊκό Κοινοβούλιο σύμφωνα με το άρθρο 294 παράγραφος 6 της ΣΛΕΕ όσον αφορά τη θέση που έλαβε το Συμβούλιο σε πρώτη ανάγνωση σχετικά με την έγκριση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2000/75/ΕΚ όσον αφορά τον εμβολιασμό κατά του καταρροϊκού πυρετού του προβάτου

1. Ιστορικό

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο [έγγραφο COM(2010) 666/ΕΚ τελικό – / COD]: 2010/0326 | 15 Νοεμβρίου 2010 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 15 Μαρτίου 2011 |

Ημερομηνία της θέσης του Ευρωπαϊκού Κοινοβουλίου σε πρώτη ανάγνωση: | 7 Απριλίου 2011 |

Ημερομηνία έγκρισης της θέσης του Συμβουλίου: | 15 Δεκεμβρίου 2011 |

Στις 15 Noεμβρίου 2010 η Επιτροπή υπέβαλε στο νομοθέτη πρόταση οδηγίας του Συμβουλίου για την τροποποίηση της οδηγίας 2000/75/ΕΚ[1] όσον αφορά τον εμβολιασμό κατά του καταρροϊκού πυρετού του προβάτου [COM(2010)666], μιας νόσου που πλήττει τα μηρυκαστικά (όπως τα βοοειδή, τα πρόβατα και τις αίγες) η οποία έχει προξενήσει μεγάλες οικονομικές απώλειες στην ΕΕ την τελευταία δεκαετία. Η νομική βάση της πρότασης της Επιτροπής είναι η οδηγία 92/119/ΕΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων[2], και ιδίως το άρθρο 15 δεύτερη περίπτωση.

Κατά τις συζητήσεις στο Συμβούλιο, κανένα κράτος μέλος δεν προέβαλε αντιρρήσεις όταν το κείμενο της πρότασης παρουσιάστηκε για τεχνικές συζητήσεις στη συνεδρίαση των προϊσταμένων κτηνιατρικών υπηρεσιών και των συμβούλων για γεωργικά θέματα που πραγματοποιήθηκε στις 13 Ιανουαρίου 2011. Η COREPER αναγνώρισε ομόφωνα τον επείγοντα χαρακτήρα του ζητήματος και ενέκρινε χωρίς συζήτηση τη θέση των κρατών μελών στις 26 Ιανουαρίου 2011. Ο Πρόεδρος της COREPER διαβίβασε την πρόταση της Επιτροπής στο Ευρωπαϊκό Κοινοβούλιο με επιστολή της 26ης Ιανουαρίου 2011, μαζί με πρόταση προκειμένου να τροποποιηθεί από τους συννομοθέτες η νομική της βάση στο άρθρο 43 παράγραφος 2 της ΣΛΕΕ, δυνάμει της συνήθους νομοθετικής διαδικασίας. Η COREPER ζήτησε επίσης από το Κοινοβούλιο να ασχοληθεί επειγόντως με το θέμα αυτό προκειμένου να τηρηθούν οι προθεσμίες της πρότασης της Επιτροπής.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 7 Απριλίου 2011. Η Επιτροπή δεν τροποποίησε την πρότασή της με βάση την πρώτη αυτή ανάγνωση. Το Συμβούλιο έχει ήδη εκδηλώσει την υποστήριξή του στα μέτρα που προτείνει η Επιτροπή και είναι επίσης πρόθυμο να στηρίξει τις δευτερεύουσας σημασίας τροποποιήσεις τις οποίες ενέκρινε το Ευρωπαϊκό Κοινοβούλιο.

Το οριζόντιο ζήτημα των πινάκων αντιστοιχίας αποτελεί τώρα αντικείμενο μιας διοργανικής συμφωνίας που εγκρίθηκε στο Συμβούλιο Ανταγωνιστικότητας στις 29 Σεπτεμβρίου 2011 και από τη Διάσκεψη των Προέδρων του Ευρωπαϊκού Κοινοβουλίου στις 20 Οκτωβρίου 2011.

Το Συμβούλιο ενέκρινε τη θέση του σε πρώτη ανάγνωση στις 15 Δεκεμβρίου για μια ενδεχόμενη πρώιμη δεύτερη ανάγνωση.

Η γνώμη της Ευρωπαϊκής Οικονομικής και Κοινωνικής Επιτροπής εκδόθηκε στις 15 Μαρτίου 2011 (NAT/512). Εισηγητής είναι ο κ. Ludvík Jírovec.

2. Στόχος της πρότασης της Επιτροπής

Ο σκοπός της πρότασης της Επιτροπής είναι να υπάρχει μεγαλύτερη ευελιξία στο θέμα των εμβολιασμών κατά του καταρροϊκού πυρετού του προβάτου, ώστε να υπάρχει δυνατότητα εμβολιασμού των ζώων και εκτός των περιοχών που υπόκεινται σε περιορισμούς μετακίνησης των ζώων.

Συνεπώς, η πρόταση της Επιτροπής τροποποιεί την οδηγία 2000/75/ΕΚ του Συμβουλίου. Το άρθρο 5 τροποποιείται προκειμένου οι αρμόδιες αρχές να επιτρέπουν τον εμβολιασμό κατά του καταρροϊκού πυρετού του προβάτου κατόπιν ειδικής εκτίμησης της επικινδυνότητας. Η τροποποίηση του άρθρου 8 παράγραφος 2 στοιχείο β) της οδηγίας 2000/75/ΕΚ θα προβλέπει ότι, στο εσωτερικό της ζώνης επιτήρησης, δεν διενεργούνται εμβολιασμοί με «τροποποιημένα ζωντανά εξασθενημένα» εμβόλια. Επιπροσθέτως, η πρόταση προβλέπει την τροποποίηση του άρθρου 10 παράγραφος 2 της οδηγίας με σκοπό η τρέχουσα απαγόρευση κάθε εμβολιασμού εντός της ζώνης επιτήρησης να περιορίζεται στον εμβολιασμό με «τροποποιημένα ζωντανά» εμβόλια· συνεπώς, επιτρέπεται ο εμβολιασμός με «αδρανοποιημένα εμβόλια» τα οποία είναι ασφαλέστερα.

Επιπλέον, η πρόταση της Επιτροπής προβλέπει ότι όταν τα κράτη μέλη εγκρίνουν τις ανωτέρω διατάξεις, ανακοινώνουν στην Επιτροπή το κείμενο των εν λόγω διατάξεων και πίνακα αντιστοιχίας μεταξύ των εν λόγω διατάξεων και της οδηγίας.

3 . Παρατηρήσεις για τη θέση του Συμβουλίου

Σύμφωνα με τη θέση του Συμβουλίου, το άρθρο 43 παράγραφος 2 της ΣΛΕΕ θα πρέπει να χρησιμοποιηθεί ως νομική βάση αντί του άρθρου που προτείνει η Επιτροπή, επειδή η Συνθήκη της Λισσαβόνας έχει θεσπίσει τη συνήθη νομοθετική διαδικασία για τις προτάσεις με βάση το άρθρο 43. Η Επιτροπή δεν έχει αντιρρήσεις για την εν λόγω αλλαγή της νομικής βάσης.

Δεδομένου ότι το Συμβούλιο συμφωνεί ως προς την πιθανότητα εμβολιασμού κατά του καταρροϊκού πυρετού του προβάτου και εκτός των περιοχών που υπόκεινται σε περιορισμούς μετακίνησης των ζώων, σύμφωνα με την πρόταση της Επιτροπής, η Επιτροπή υποστηρίζει τη θέση του Συμβουλίου.

Δεδομένων των καθυστερήσεων στην έγκριση της πρότασης λόγω του διοργανικού διαλόγου στο θέμα των πινάκων αντιστοιχίας, το Συμβούλιο σκοπεύει να αναβάλει τις προτεινόμενες ημερομηνίες έγκρισης και δημοσίευσης των εθνικών νόμων, κανονισμών και διοικητικών διατάξεων που είναι αναγκαία για τη συμμόρφωση με την εν λόγω οδηγία και εφαρμογής των εν λόγω διατάξεων. Η Επιτροπή αποδέχεται αυτή την αναβολή, που παραμένει συμβατή με την προσεχή περίοδο εμβολιασμού.

Όσον αφορά το αίτημα του πίνακα αντιστοιχίας για την παρούσα πρόταση, το Συμβούλιο είναι αντίθετο. Λόγω του περιορισμένου αριθμού των προτεινόμενων τροποποιήσεων σε μια υπάρχουσα οδηγία η οποία έχει μεταφερθεί στο εθνικό δίκαιο εδώ και μια δεκαετία και λόγω της συνακόλουθης ευκολίας ελέγχου της μεταφοράς τους, η Επιτροπή μπορεί να δεχθεί τη μη συμπερίληψη πινάκων αντοστοιχίας στην εν λόγω οδηγία.

Το Ευρωπαϊκό Κοινοβούλιο πρότεινε τροποποιήσεις της πρότασης, κυρίως την τροποποίηση της νομικής βάσης στο άρθρο 43 παράγραφος 2 και την εισαγωγή νέων ημερομηνιών εφαρμογής προκειμένου να εξασφαλίζεται η έγκαιρη επιβολή για την εποχή των εμβολιασμών. Καμία από αυτές τις τροποποιήσεις δεν προκάλεσε αντιρρήσεις. Ωστόσο, οι διοργανικές συζητήσεις για τους πίνακες αντιστοιχίας παρέλυσαν κάθε πρόοδο της πρότασης.

4. Συμπέρασμα

Η Επιτροπή χαιρετίζει τη θέση του Συμβουλίου σε πρώτη ανάγνωση, που προλειαίνει το έδαφος για μια συμφωνία σε πρώιμη δεύτερη ανάγνωση.

[1] Οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (ΕΕ L 327 της 22.12.2000, σ. 74).

[2] ΕΕ L 62 της 15.3.1993, σ. 69.